  Анжелика Тихонова корреспондент 3-тӥ гудырикошконэ Можгаысь Сюги (Сюгинка) шур дурысь возьвылэ «Выль» удмурт калык шулдыръяськонэз пусйыны ӧтё. Со сярысь Можга ёрослэн нимлыко сайтаз ивортэмын. Шулдыръяськонэ Удмуртиысь но мукет улосвылъёсысь гурт но крестьян-фермер возёсъёс ас вузъёсынызы пыриськозы. Озьы ик творчествоя коллективъёс шулдыртозы Ужрад 9 часын кутскоз. Праздник улсын таӵе площадкаос ужалозы: «Выльгурт» - выль емышъёсын адӟытон-вузкарон. Площадка улсын пӧртэм урамъёс радъямын луозы: Нянь урам, Сӥль урам, Йӧл урам, Емышо урам, Чечы урам, Чорыг урам. «Быгылес сяртчыос» - серемес эстафета, спорт шудонъёсын площадка. «Кӧжыпогъёс» - нылпиослы шудон площадка, семьяослы фестиваль-вожвылъяськон. Конкурслэн ӧръёсыз: кырӟан, серемес веран. «Азвесь сюрло» - 10 арлэсь кема ӵошен улэм семьяослы вожвылъяськон. «Быдэ вуон» - 14-17 аресъем нылъёслы но пиослы шудон-вожвылъяськон. «Паймымон емышъёс» - аспӧртэм, бадӟым будэм выль емышъёсты возьматон-вожвылъяськон. Соослэсь йырси пунонын, бинялтон бинянын, табань пыжонын, пу вандонын, кортӵог шукконын, сандык тыронын быгатонлыкъёссэс эскерозы, озьы ик визьзэс сыналозы. «Бакча сульдэр» - бакча сульдэръёсты адӟытон-вожвылъяськон. «Выль кужым» - батыръёслы вожвылъяськон. Вожвылъяськонъёслэн куронъёсыныз пыр-почгес  тодматскыны луэ. Ужрадэз Удмуртиысь йӧскалык политикая министерство юрттэм улсын Можга карлэн но Можга ёрослэн администрациоссы, элькунысь Калыкъёслэн эшъяськон юртсы, Можгаысь йӧскалык лулчеберетъя центр, «Удмурт Кенеш» огазеяськонлэн но «Шунды» огазеяськонлэн Можгаысь ёзэтъёссы дасяло. Тодэ вайытом, кылем арын «Выль» удмурт йӧскалык элькун праздник 15-тӥ ползэ ортчиз.  «Выль» элькун шулдыръяськон Можгаын Тегъёс: Лулчеберет Можга Удмуртия гуртвозёс УдмуртКенеш Шунды йӧскалыкполитикаяминистерство бакчасиёнъёс  